**Konferencija Gradovi za život (Cities for Life) u Parizu je okupila tinejdžere iz deset zemalja s pet kontinenata**

Dajmo djeci da budu djeca

**Djeca iz Indije, Filipina, Rusije, Ekvadora, Španjolske, Egipta, Burkine Faso, Madagaskara, Francuske i Hrvatske s gradonačelnicima 100 najrazvijenijih gradova svijeta**

Kad smo čuli da nas je Unicef predložio da predstavljamo Hrvatsku na Konferenciji Gradovi za život, Renato i ja nismo bili oduševljeni s tom idejom. Mama nam je objašnjavala da je velika čast primiti poziv gradonačelnice Pariza Anne Hildago i predstavljati Hrvatsku na tako važnom mjestu.

Brat i ja imamo poteškoće u kretanju i nastavu pohađamo uz individualizirani pristup i uz pomoć asistenta. Veći dio dana provodim u invalidskim kolicima i puno mi znači pomoć mog psa pomagača Fredija. Fredi mi otvara vrata, ladice, dodaje predmete koji su daleko od mene ili su pali na pod, a najsretniji smo kad mu bacam loptice. Volontiramo u Udruzi za školovanje pasa vodiča i mobilitet, trudimo se dobrim primjerom pokazati koliko pas pomagač može olakšati i obogatiti život osobama s invaliditetom. Na Konferenciji smo govorili o školovanju djece s invaliditetom u Hrvatskoj, o razlikama između grada i ruralnih sredina u odnosu na arhitektonske barijere i mogućnosti školovanja u manjim sredinama.

**Tko zna što nas, obitelj Brašnić, čeka u gradu svjetlosti?**

Iako u početku nismo bili oduševljeni s odlaskom u Pariz, čim smo sjeli u avion na Plesu, naše je raspoloženje naglo poraslo. Znali smo da nas čeka velika avantura.

Dočekali su nas ljubazni organizatori iz humanitarne organizacije Secours Populaire France. Upoznali smo i ostalu djecu koja su došla na Konferenciju. Većina ih je prvi put putovala u neku stranu zemlju i došli su iz različih socijalnih i ekonomskih okruženja. Neka su djeca stigla u pratnji roditelja, poput nas, a neki sa socijalnim radnicima. Konferenciji je prisustvovalo i pet pariških dječaka od kojih su dvojica imigranti bez roditelja. Sporazumijevali smo se na engleskom, francuskom i španjolskom, a najviše osmijehom. Odmah sam se sprijateljio s Tejalom iz Indije i Issacom iz Španjolske. Kliknuli smo na prvu i bili nerazdvojni tijekom sljedećih pet nezaboravnih dana. Upoznavanje s Parizom započelo je obilaskom pariških znamenitosti. Prvi na listi je bio Louvre, najveći i najpoznatiji muzej na svijetu.

**Oči u oči s Monom**

Staklena piramida ulaz je u veličanstveni Louvre. Za razgledanje cijeloga muzeja trebalo bi nam mjesec dana i pritom bismo prošli 15 kilometara izložbenoga prostora. Jako mi se svidjela galerija s kraljevskim krunama i tijarama. Impresionirala me najveća izložena slika Napoleonova krunidba, visoka šest metara, i naša se cijela grupa fotografirala ispred nje. U prostoriji, u kojoj je izložena najpoznatija slika na svijetu, red je bio podugačak. Mona Lisa je zaštićena s nekoliko slojeva neprobojnoga stakla i osigurana dodatnom ogradom. Vodič Fred pogurao je moja invalidska kolica, zaobišao red i prošao s druge strane ograde kako bih što bolje vidio Mona Lisu. Bio sam na pola metra od Mone! Kasnije su me svi pitali kako sam se osjećao? Zadivljeno! Ljepota je u malim stvarima. Mona Lisa nije veća od pola metra, a njezine oči i osmijeh obasjali su cijelu prostoriju.

Sljedeći dan vozili smo se brodom po Seini, bio je prekrasan sunčan dan tako da smo vidjeli mnoge poznate mostove i zgrade. Eiffelov toranj izgleda veličanstveno! Jedva smo dočekali da se popnemo na njega i opalimo selfi s Parizom ispod nas. To je pogled za pamćenje koji je tata ovjekovječio s barem sto fotografija. Turistički obilazak završili smo razgledom gotičke katedrale iz 14.stoljeća Notre Dame. Impresionirali su me brojni veliki raskošni lusteri.

Zaista, nisam imao pojma koliko je Pariz veličanstven!

**Gradovi budućnosti, gradovi po mjeri djece i odraslih**

Nakon dvodnevnog uživanja u pariškim ljepotama slijedila je Konferencija Gradovi za život. Sudjelovao sam u radu medijske grupe koja je gradonačelnicima najbogatijh svjetskih gradova uputila zajedničko pismo upozoravajući na probleme djece koja se školuju i žele bolju budućnost. Sa mnom su u skupini bili: Chelsea iz Filipina, Tajal iz Indije i Lancelot iz Francuske. Naglasili smo da djeca s teškoćama u razvoju trebaju biti uključena u društvo zajedno sa svojim vršnjacima i treba im omogućiti jednako obrazovanje bez ikakvih barijera, svakome treba dati priliku za školovanje. Svako dijete treba ima pravo na besplatno obrazovanje. Na Filipinima i u Indiji je školovanje skupo i djeca iz siromašnih obitelji ne pohađaju školu zbog visoke školarine, mnoga djeca počinju raditi sa 7 ili 8 godina. U mnogim filipinskim gradovima djeca su ugrožena dok se iz škole vraćaju kući jer su česti obračuni policije i bandi na gradskim ulicama. U Indiji su školske zgrade i oprema u lošem stanju, samo djeca bogatih roditelja školuju se u kvalitetnim školama. Djevojčice su diskriminirane i roditelji ih rijetko šalju u školu. Ta povlastica rezervirana je za dječake. Za većinu indijskih djevojčica normalno je da ostaju kod kuće i bave se kućanskim poslovima. Chelsea se zalaže za zajedništvo djevojaka (girl power), da se organiziraju i promijene zaostala negativna društvena razmišljanja.

Gradonačelnike svijeta zamolili smo da više pozornosti posvete ekologiji i omoguće djeci život u čistim, nekorumpiranim i sigurnim gradovima. Podijelili smo s njima svoju zabrinutost zbog čestog zlostavljanja djece i žena u obiteljima te nedovoljne uključenosti starijih i osoba s invaliditetom u svakodnevni život grada.

U Zagreb se vraćamo puni optimizma da će nas utjecajni gradonačelnici poslušati i omogućiti svoj djeci da budu djeca koja će uživati u bezbrižnom djetinjstvu. Živimo u svijetu različitosti koje nas povezuju. S novim pariškim prijateljima želim živjeti u sretnom i boljem svijetu.